*Izhajajoč iz* 2. člena Ustave Republike Hrvaške, ki med drugim navaja, da hrvaški parlament ali ljudstvo neposredno, neodvisno, v skladu z ustavo in zakonom, odloča o ohranjanju naravnega in kulturnega bogastva ter njuni uporabi,

*ob upoštevanju* določb 52. člena Ustave Republike Hrvaške, s katero je predpisano, da so morje, morska obala in otoki, vode, zračni prostor, rudnine in drugi naravni viri, kakor tudi zemljišča, gozdovi, rastlinski in živalski svet, drugi deli narave, nepremičnine in stvari posebnega kulturnega, zgodovinskega, gospodarskega in ekološkega pomena, ki so z zakonom določeni kot zanimivi za Republiko Hrvaško in so pod njenim posebnim varstvom,

*ob upoštevanju* Deklaracije o varstvu okolja v Republiki Hrvaški iz junija 1992 in določb Konvencije o biološki raznovrstnosti, ki jo je hrvaški parlament ratificiral leta 1996 in je Republika Hrvaška od leta 1997 polnopravna stranka Konvencije,

*sklicujoč se* na določbe Protokola o biološki varnosti ob Konvenciji o biološki raznovrstnosti (Kartagenskega protokola), ki ga je hrvaški parlament ratificiral leta 2002,

*sklicujoč se* na Lošinjsko deklaracijo o biotski suverenosti, sprejeto na 3. lošinjskih dnevih bioetike 16. junija 2004, v kateri so definirani bioetični razlogi in načela suverenosti,

*izhajajoč iz* previdnostnega načela v primeru nevarnosti resne ali nepopravljive škode za naravo kot eno od osnovnih načel, iz katerih izhaja strategija in akcijski načrt za varstvo narave Republike Hrvaške za obdobje med leti 2017–2025,

*sklicujoč se* na določbe Evropske listine o lokalni samoupravi, potrjene z Zakonom o potrditvi Evropske listine o lokalni samoupravi iz leta 1997, na podlagi katere so med leti 2003 in 2010 v skladu z Ustavo in zakonom sprejete odločbe vseh županij v Republiki Hrvaški, da svoja območja razglasijo kot območja brez GSO in so na svojem ozemlju prepovedale pretok živih gensko spremenjenih organizmov v okolje – tudi za poskusne namene,

*izhajajoč iz* glavnih elementov Evropskega zelenega dogovora, Strategije »od vil do vilic« in Strategije za biotsko raznovrstnost do leta 2030, s katero je načrtovana vzpostavitev varovanih območij na 30 % evropskega kopnega in obnova narušenega kopenskega in morskega ekosistema v celotni Evropi, ki se bo med drugim doseglo tudi s povečanjem ekološkega kmetijstva in krajinskih značilnosti velike biotske raznovrstnosti na kmetijskih zemljiščih ter z zaviranjem zmanjševanja števila opraševalcev in njegovo pretvorbo v rast,

*ob upoštevanju* določb Direktive (EU) 2015/412 Evropskega parlamenta in Sveta z dne 11. marca 2015 o spremembi Direktive 2001/18/ES glede možnosti, da države članice omejijo ali prepovejo gojenje gensko spremenjenih organizmov (GSO) na svojem državnem ozemlju, kar državam članicam daje možnost prepovedi gojenja posameznih ali skupin GSO na delu ali na celotnem svojem ozemlju,

*ob upoštevanju,* da je bilo v osmem mandatu Evropskega parlamenta (2014–2019) sprejetih 36 resolucij, v katerih je parlament nasprotoval izvedbenim sklepom Evropske komisije o odobritvi ali podaljšanju dovoljenja za promet z izdelki, ki vsebujejo gensko spremenjene organizme,

*zlasti ob upoštevanju* resolucije Evropskega parlamenta iz januarja 2020 o Evropskem zelenem dogovoru, ki poziva k izvajanju evropske strategije za proizvodnjo in dobavo rastlinskih beljakovin, ki temelji na trajnostnem razvoju vseh poljščin, prisotnih v Evropski uniji, kar bi Evropski uniji omogočilo nižjo odvisnost od uvoza gensko spremenjene soje, pri čemer bi bilo prednostno oblikovanje krajših prehranskih verig in regionalnih trgov, hkrati pa vrednoti kmetijske, okoljske, podnebne in gospodarske koristi gensko nemodificiranih rastlinskih beljakovin, naštetih v poročilu Komisije Svetu in Evropskemu parlamentu o razvoju rastlinskih beljakovin v Evropski uniji novembra 2018,

*izhajajoč* tudi iz Zelenega poročila Ministrstva za kmetijstvo za leto 2019, iz katerega je bila razvidna znatna rast površin v ekološki pridelavi in skupna zabeležena območja v ekološki pridelavi v letu 2019 predstavljajo 7,2 % skupno uporabljenih kmetijskih površin; izhajajoč tudi iz priporočil Evropske komisije za razvoj nacionalnega strateškega načrta v okviru skupne kmetijske politike, ki so prepoznala rast ekološke kmetijske proizvodnje v Republiki Hrvaški in poudarila pomen njene nadaljnje rasti ter ustvarjanja trgov za ekološke kmetijske pridelke,

*velja opomniti*, da je Republika Hrvaška podpisnica deklaracije "Alpe Adria Donava soja" iz leta 2017, katere cilj je spremljati aktualne evropske trende pri povečanju proizvodnje in povpraševanja po soji brez GSO, zmanjšati odvisnost od uvoza gensko spremenjene soje ter aktivno podpreti proizvajalce in predelovalce soje, da bi z različnimi ukrepi označevali sojo brez GSO,

*ob upoštevanju* dejstva, da je Odbor za varstvo okolja oktobra 2011 hrvaškemu parlamentu v postopek obravnave in sprejetje poslal predlog Deklaracije o podpori Pobude za razglasitev območja Alpe-Adria za območje brez GSO, sklicuje pa se prav tako na skupno deklaracijo o pobudi za ustanovitev regije Alpe-Adria brez GSO, ki jo je leta 2015 sopodpisalo 34 članov Evropskega parlamenta iz Hrvaške, Slovenije, Italije, Avstrije in Madžarske, naslovljeno na predsednika hrvaškega parlamenta; ob upoštevanju razprav, ki so o tej pobudi razpravljali med VII. zasedanjem hrvaškega parlamenta na sejah Odbora za kmetijstvo, Odbora za varstvo okolja in narave, Odbora za zdravstveno in socialno politiko ter Odbora za evropske zadeve,

na podlagi 159. člena Poslovnika hrvaškega parlamenta (Uradni list, št. 81/13, 113/16, 69/17, 29/18, 53/20, 119/20 – Sklep Ustavnega sodišča Republike Hrvaške in 123/20) je hrvaški parlament na seji 25. marca 2022 sprejel

**D E K L A R A C I J O**

**O OBMOČJU ALPE-ADRIA-DONAVA BREZ GSO**

1. Hrvaški parlament v celoti podpira pobudo Odbora za kmetijstvo hrvaškega parlamenta za razglasitev regije Alpe-Adria-Donava za območje brez GSO.
2. Naravno bogastvo Republike Hrvaške je v svoji raznolikosti in edinstvenosti priznano kot nacionalni zaklad neizmerne vrednosti, njeno ohranjanje pa kot najvišje vrednote, za katere se je treba nenehno zavzemati.
3. Ozemlje Republike Hrvaške in z njim pogojevanje visokokakovostne pridelave hrane, ki temelji na vsakodnevnem trudu družinskih kmetijskih gospodarstev in njihovih prizadevanjih za ohranjanje avtohtone hrvaške vasi in običajev, kot potrebno nalaga prepoznavanje različnih možnosti njene racionalne uporabe in potrebe po njenem posebnem varstvu za dobrobit, ohranjanje in krepitev podeželske lokalne skupnosti in prebivalcev ruralnih območij.
4. Ob priznavanju pomena ohranjanja kmetijske proizvodnje znotraj varovanih območij narave kot potenciala za razvoj kompatibilnih gospodarskih in turističnih dejavnosti v njihovem okolju, poudarjamo pomen usklajenega in trajnostnega sožitja z naravo po vsem območju Republike Hrvaške in s to Deklaracijo izražamo podporo okoljsko občutljivemu ter ekološki pridelavi kmetijskih pridelkov, pridelkov iz akvakulture in ohranjanju biotske raznovrstnosti kot jamstvo tako za varno prihodnost te generacije kot tudi za generacije, ki prihajajo.
5. Da bi se dodatno spodbujala domača kmetijska proizvodnja, promovirala in okrepila povezanost kmetijstva s turizmom, ki temelji na osnovah trajnostnega gospodarjenja z viri in ohranjanju biotske raznovrstnosti celotnega ozemlja Republike Hrvaške, s to deklaracijo podpiramo odločitve vseh županij v Republiki Hrvaški, ki so svoja območja razglasila za območja brez GSO.
6. Republiko Hrvaško je treba še naprej promovirati in označevati pod blagovno znamko države domače in kakovostne hrane, usmerjeno v ekološko kmetijsko proizvodnjo in gojenje gensko nespremenjenih pridelkov, ki podpirajo položaj in konkurenčnost "GSO *free*" izdelkov na hrvaškem trgu s sistemi kakovosti in ustreznim deklariranjem "GSO *free*" izdelkov.
7. Da bi dodatno podprli položaj in konkurenčnost "GSO *free*" izdelkov, pristojni državni organi pozivajo k vzpostavitvi jasnih meril v Republiki Hrvaški glede označevanja "GSO *free*" izdelkov ter h krepitvi nadzornih organov, uradnih in referenčnih laboratorijev za gensko spremenjene organizme.
8. Menimo, da je potrebno opozoriti na pomen spodbujanja različnih oblik financiranja projektov, namenjenih okoljsko občutljivi in ekološko kmetijski proizvodnji v skladu z naravo tako, da zaščitene vrednote ne bi predstavljale ovire za razvoj, temveč bi sobivale skupaj s prostorom in ljudmi ter se dopolnjevale.
9. Pozivajo se mednarodni partnerji (zlasti tisti iz regije Alpe-Adria-Donava), da se pridružijo pobudi in si s trudom prizadevajo, da bi bila podpora območjem brez GSO sprejeta in podprta na ozemlju sosednjih držav Hrvaške, zaradi ohranjanja biotske raznovrstnosti, okoljsko občutljive in ekološke pridelave kmetijskih izdelkov, ki so značilni za dediščino tega območja Srednje Evrope, z vrednotenjem in obenem z upoštevanjem dejavnosti, ki so jih sosednje države Hrvaške že izvajale ali izvajajo na svojem državnem ozemlju.

 Razred: 320-01/21-01/14

 Zagreb, 25. marec 2022

HRVAŠKI PARLAMENT

PREDSEDNIK

HRVAŠKEGA PARLAMENTA

 Gordan Jandroković